Ajuns la 31 de ani, Diego Schwartzman a disputat ultimul meci al carierei la Roland Garros. Fostul semifinalist de la Paris a fost eliminat în calificările ediției din acest an (turul al doilea), iar mai apoi și-a luat la revedere de la publicul parizian cu ochii în lacrimi.
Diego Schwartzman a jucat ultimul meci la Roland Garros
Diego a oferit de-a lungul anilor meciuri spectaculoase pe zgura pariziană, micuțul jucător argentinian (1,70 metri) cucerind publicul grație determinării sale.
Despărțirea de Roland Garros a fost una emoțională, Schwartzman plângând la interviul de la finalul meciului cu Quentin Halys.
Favoritul gazdelor (ocupant al locului 187 mondial) a avut câștig de cauză în trei seturi, scor 4-6, 6-4, 7-6(10-7), după un meci de mare luptă care s-a întins pe durata a trei ore și opt minute.
Cu ochii în lacrimi, Diego și-a luat la revedere de la publicul francez, mulțumindu-i acestuia pentru toate momentele speciale.
„Roland Garros a avut mereu un loc special în inima mea, aici m-am simțit ca acasă”, a povestit Diego la finalul ultimei partide pe care a jucat-o la Paris.
Aflat în prezent pe locul 141 mondial, Diego Schwartzman a fost cel mai sus în ierarhia ATP pe locul 8 (pe final de 2020). A câștigat patru titluri în carieră, a adunat $14,060,045 din premiile din tenis și a avut în total 250 de victorii.
Cel mai bun rezultat din carieră la un Grand Slam l-a avut tocmai la Roland Garros: calificarea în semifinalele ediției din 2020 (a fost învins în penultimul act de Rafael Nadal).